A BIZOTTSÁG 297/2009/EK RENDELETE
(2009. április 8.)
a kábítószer-prekurzorokról szóló 273/2004/EK európai parlamenti és tanácsi rendeletre, valamint a kábítószer-prekurzoroknak a Közösség és harmadik országok közötti kereskedelme ellenőrzésére vonatkozó szabályok megállapításáról szóló 111/2005/EK tanácsi rendeletre vonatkozó végrehajtási szabályok megállapításáról szóló 1277/2005/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a kábítószer-prekurzoroknak a Közösség és harmadik országok közötti kereskedelme nyomon követésére vonatkozó szabályok megállapításáról szóló, 2004. december 22-i 111/2005/EK tanácsi rendeletre (1) és különösen annak 11. cikke (1) bekezdésére és 12. cikke (1) bekezdésének harmadik albekezdésére,
mivel:
(1)
Az 1277/2005/EK bizottsági rendelet (2) meghatározza azokat a harmadik országokat, amelyek esetében a kábítószer-prekurzorok közösségi kivitelekor különleges nyomon követési intézkedések szükségesek. A rendelet IV. melléklete felsorolja azokat az országokat, amelyek számára a 111/2005/EK rendelet mellékletének 2. és 3. kategóriájába tartozó anyagok kivitelekor kivitel előtti értesítést kell küldeni. A listák azokat a harmadik országokat tartalmazzák, amelyek a kábítószerek és pszichotróp anyagok jogellenes kereskedelme elleni ENSZ-egyezmény 12. cikkének (10) bekezdésével összhangban kivitel előtti értesítések küldését kérték.
(2)
Az 1277/2005/EK rendelet IV. melléklete Romániát is feltünteti. Mivel Románia már tagállam, ki kell venni a listákból.
(3)
Az 1277/2005/EK rendelet IV. melléklete nem sorolja fel az összes olyan harmadik országot, amely az 1277/2005/EK rendelet hatálybalépése után kérte kivitel előtti értesítések küldését. 2005 óta Kanada, a Maldív-szigetek, Omán és a Koreai Köztársaság is benyújtott ilyen irányú kérést, így ezeket az országokat hozzá kell adni a listákhoz.
(4)
Ezért az 1277/2005/EK rendeletet ennek megfelelően módosítani kell.
(5)
Az e rendeletben előírt intézkedések összhangban vannak a 111/2005/EK rendelet 30. cikkének (1) bekezdése alapján létrehozott bizottság véleményével,
ELFOGADTA EZT A RENDELETET:
1. cikk
Az 1277/2005/EK rendelet IV. melléklete helyébe az e rendelet mellékletében található szöveg lép.
2. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2009. április 8-án.